ΓΡΑΠΤΗ ΕΡΩΤΗΣΗ E-0870/96 υποβολή: Amedeo Amadeo (NI) προς την Επιτροπή (12 Απριλίου 1996)

Θέμα: Eποπτεία και έλεγχος της μεταφοράς αποβλήτων

Σε ό,τι αφορά την πρόταση κανονισμού του Συμβουλίου (COM(95) 0143) ((ΕΕ C 164 της 30.06.1995, σελ. 8. )) που τροποποιεί τον κανονισμό (ΕΟΚ) αριθ. 259/93 ((ΕΕ L 30 της 06.02.1993, σελ. 1. )) σχετικά με την εποπτεία και τον έλεγχο της μεταφοράς αποβλήτων εντός της Ευρωπαϊκής Κοινότητας, δεν θεωρεί η Επιτροπή ότι σκόπιμο θα ήταν να υπογραμμισθεί η ανάγκη ελέγχου της μεταφοράς αποβλήτων εντός και εκτός της Κοινότητας ώστε να αποφευχθεί η ανεξέλεγκτη εξαγωγή επικίνδυνων αποβλήτων προς χώρες που δεν διαθέτουν τα κατάλληλα μέσα για τον εντοπισμό και την εξουδετέρωση των κινδύνων αυτών; Δεν θεωρεί ότι θα πρέπει να εγκριθεί κατ'αρχήν ο στόχος της προκαταρκτικής αναθεώρησης όλων των σχετικών διατάξεων;

Με βάση τα ανωτέρω, εκφράζεται ανησυχία προς την Ευρωπαϊκή Επιτροπή για τις διαφορετικές ερμηνείες σε ό,τι αφορά την ταξινόμηση των επικίνδυνων αποβλήτων και επισημαίνεται ότι μόνον τα τελευταία πρέπει να υποβάλλονται σε πλήρη απαγόρευση εξαγωγής.

Απάντηση της κας Bjerregaard εξ ονόματος της Επιτροπής (13 Μαΐου 1996)

Η πρόταση κανονισμού της Επιτροπής για την τροποποίηση του κανονισμού (ΕΟΚ) αριθ. 259/93 του Συμβουλίου σχετικά με την παρακολούθηση και τον έλεγχο των μεταφορών αποβλήτων στο εσωτερικό της Κοινότητας καθώς και κατά την είδοσο και έξοδό τους καταρτίστηκε με σκοπό την ενσωμάτωση στο κοινοτικό δίκαιο απόφασης που ελήφθη από τη δεύτερη συνδιάσκεψη των μερών της Σύμβασης της Βασιλείας για τον έλεγχο των διασυνοριακών μεταφορών επικίνδυνων αποβλήτων και τη διάθεσή τους, αποκαλούμενης «απόφαση ΙΙ/12».

Η απόφαση ΙΙ/12 προβλέπει άμεση απαγόρευση των εξαγωγών επικίνδυνων αποβλήτων που προορίζονται για τελική διάθεση από χώρες του Οργανισμού Οικονομικής Συνεργασίας και Ανάπτυξης (ΟΟΣΑ) σε χώρες που δεν ανήκουν στον οργανισμό αυτό και απαγόρευση των ανάλογων εξαγωγών που προορίζονται για ανάκτηση, από 31ης Δεκεμβρίου 1997. Η απόφαση αυτή επικυρώθηκε με τη θέσπιση σχετικής τροποποίησης της Σύμβασης, στην τρίτη συνδιάσκεψη των μερών που πραγματοποιήθηκε τον Σεπτέμβριο του 1995.

Σύμφωνα με το άρθρο 14 του κανονισμού (ΕΟΚ) αριθ. 259/93 του Συμβουλίου, απαγορεύονται ήδη οι εξαγωγές κάθε είδους αποβλήτων προοριζομένων για τελική διάθεση, εκτός από τις εξαγωγές προς τις χώρες της Ευρωπαϊκής Ζώνης Ελευθέρων Συναλλαγών (ΕΖΕΣ). Επομένως, η πρόταση τροποποίησης του κανονισμού (ΕΟΚ) αριθ. 259/93 τροποποιεί μόνο το άρθρο 16 που αφορά τις εξαγωγές επικίνδυνων αποβλήτων για ανάκτηση, απαγορεύοντας από 1ης Ιανουαρίου 1998 τις εν λόγω εξαγωγές προς τις χώρες που δεν είναι μέλη του ΟΟΣΑ.

Για τους σκοπούς της μεταφοράς αποβλήτων, ο κανονισμός (ΕΟΚ) αριθ. 259/93 θεωρεί επικίνδυνα τα απόβλητα που απαριθμούνται στα παραρτήματα ΙΙΙ και IV. Πέραν τούτου, μετά από σχετικό αίτημα του Κοινοβουλίου, η Επιτροπή πρόκειται να καταρτίσει νέο παράρτημα ΙΙ (α) που θα περιλαμβάνει όλα τα απόβλητα που περιέχονται στον κοινοτικό κατάλογο επικίνδυνων αποβλήτων (απόφαση 94/904/ΕΚ του Συμβουλίου) και δεν περιέχονται στα παραρτήματα ΙΙΙ ή IV του κανονισμού. Οι εξαγωγές των αποβλήτων του νέου αυτού παραρτήματος ΙΙ (α) προς χώρες που δεν ανήκουν στον ΟΟΣΑ θα απαγορευτούν επίσης από 1ης Ιανουαρίου 1998.

Τέλος, η τεχνική ομάδα εργασίας της Σύμβασης της Βασιλείας επεξεργάζεται τώρα έναν ακριβέστερο ορισμό των επικίνδυνων αποβλήτων καθώς και κατάλογο των αποβλήτων που δεν καλύπτονται από τη Σύμβαση και επομένως από την απαγόρευση εξαγωγών. Οι εργασίες αυτές αναμένεται να παρουσιαστούν και να εγκριθούν στην τέταρτη συνδιάσκεψη των μερών που θα πραγματοποιηθεί τον Οκτώβριο του 1997. Ως μέρος της Σύμβασης της Βασιλείας, η Κοινότητα θα πρέπει να λάβει υπόψη της τις εν λόγω εξελίξεις και, εφόσον είναι αναγκαίο, να επιφέρει τις απαιτούμενες τροποποιήσεις στην κοινοτική νομοθεσία.